Papersnake/gushiwen huggingface dataset:
锦堂春 清凉寺扫叶上人山楼
曹尔堪（清代）

如练澄江东泻，舂锄舞雪蒙茸。倚楼遥见迎潮燕，飞趁片帆风。

倚蜀烟波不断，齐梁佳丽都空。山僧不识兴亡感，闲数落花红。
饥仙
徐积（宋代）

粮虽不足气常充，真是根源久是功。真久不惟能养气，幽明亦可感而通。
句 其六
楼楚材（宋代）

房生里面子虚实，柄折中间丝短长。
城南寻梅得绝句四首 其四
陆游（宋代）

篱边细路竹间庵，一段风流擅剑南。吾国以香为佛事，客来试向鼻端参。
临江仙·谢饷樱桃
纳兰性德（清代）

绿叶成阴春尽也，守宫偏护星星。留将颜色慰多情。分明千点泪，贮作玉壶冰。
独卧文园方病渴，强拈红豆酬卿。感卿珍重报流莺。惜花须自爱，休只为花疼。
赠刘山人葛衣
林大春（明代）

万里归来一绤单，凭君莫作等閒看。不缘溽暑深相赠，欲待凄风耐岁寒。
陌上花 读彊村三集，和张翥韵
杨玉衔（清代）

藤阴满地，东风刚报，马塍春晚。痛绝西州，何处昔年门馆。

蜕蝉剩有辞秋语，一读一回肠断。鹧鸪声、病室维摩，泪随花散。

署词人誓墓，臣心暗苦，冷似枯桐空半。雨晦泉寒，谁信暮烟能暖。

剧怜海角红光现，不照夜台落雁。正微吟、草长江南，犹是燕慵莺懒。
晚云
梅尧臣（宋代）

黕黕日脚云，断续如破滩。
忽舒金翠尾，始识秦女鸾。
又改为连牛，缀燧怀齐单。
伺黑密不嚣，额额城未剜。
风吹了无物，犹立船头看。
望灵山
韩元吉（宋代）

岳镇古所录，兹山谅其遗。
忆从西江来，恍惚欣见之。
初疑春雨晴，云物出怪奇。
稍稍对岩壁，森森面岭奇。
纷纭类列障，散漫如连帷。
磅礴千里间，众景皆奔驰。
颇讶地轴涌，未觉天柱亏。
不让昆仑高，遂使泰华移。
诸峰七十二，磊砢略可推。
骈观拥佛髻，远睇凝蛾眉。
大或覆钟鼎，细亦铦刀锥。
石櫃一何高，梯天此为墀。
崩腾铁马群，中有大将旗。
身居万石贵，气压累卵危。
雄杰亦莫床，清深亦余姿。
蛟螭护绝磴，草木忘四时。
岂知水晶宫，閟藏神所司。
阴崖彼何灵，颈断不敢悲。
宿临平寺
李洪（宋代）

客里疲奔走，禅关暂舣舟。
颠毛成种种，身世信悠悠。
天路辞鸿鹄，江湖狎鸟鸥。
依然庭下柏，立雪伴冥搜。
筝柱子
朱湾（唐代）

散木今何幸，良工不弃捐。力微惭一柱，材薄仰群弦。

且喜声相应，宁辞迹屡迁。知音如见赏，雅调为君传。
风木操题文学江先生风木图
倪谦（明代）

有树芃芃兮山之阿。树枝欲静兮天风多。风不停兮柰尔何。

儿有禄养兮为亲怡。亲不待兮将何为。感皋鱼兮泪空垂。

我语天风兮莫吹彼树上乌。彼乌能反哺哑哑引其雏。

嗟嗟我生兮不如乌。
过中山见诸名迹题清风店壁
袁宏道（明代）

中山酒可饮，塔可登。辋川翠竹风棱棱。东坡瘦墨如健鹰。

唐封风迹石崚嶒。刺史爱民慈且能。高看青山夜抱冰。
代张侍御伤美人
杜审言（唐代）

二八泉扉掩，帷屏宠爱空。泪痕消夜烛，愁绪乱春风。

巧笑人疑在，新妆曲未终。应怜脂粉气，留著舞衣中。
归自德清
陈必复（宋代）

午阴云弄日，水涨浪侵矶。
小港渔舟聚，深村酒户稀。
牛闲童自睡，蚕熟客方归。
隔岸人家近，缫声出翠微。
丁未孟秋夜月明如中秋因思范公守南阳赏月及
孙介（宋代）

先生赤壁舟中赋，老子百花洲上歌。
古人不负此明月，今我当如此月何。
连宵风雨暑欲尽，碧玉万里谁新磨。
冰盘无声出海底，荡漾六合生金波。
早秋便得许奇绝，探借八月清光多。
天公赐我美无价，樽酒不设羞嫦娥。
人生看月几时足，百年寒暑如飞梭。
两公却与月长在，声名万古流江河。
梦生羽翼不可逐，想象风景空吟哦。
洞箫长笛亦何有，拂衣起舞聊婆娑。
和对雪忆梅花
欧阳修（宋代）

昔官西陵江峡间，野花红紫多斓斑。
惟有寒梅旧所识，异乡每见心依然。
为怜花自洛中看，花上蜀鸟啼绵蛮。
当时作诗谁唱和，粉蕊自折清香繁。
今来把酒对残雪，却忆江上高楼山。
群花四时媚者众，何独此树令人攀。
穷冬万木立枯死，玉艳独发陵清寒。
鲜妍皎如镜里面，绰约对若风中仙。
惜哉北地无此树，霰雪漫漫平沙川。
徐生随我客此郡，冰霜旅舍逢新年。
忆花对雪晨起坐，清诗宝铁裁琅玕。
长河风色暖将动，即看绿柳含春烟。
寒斋寂寞何以慰，卯杯且醉酣午眠。
寄李端叔编修
秦观（宋代）

旗亭解手屡冬春，闻道归来自发新。
马革裹尸心未艾，金龟换发气方震。
梦魂偷绕边城月，道从公穿禁路尘。
知有新编号横槊，为凭东使寄淮滨。
便风经雁汊宿荻港是日舟行四百里三首
岳珂（宋代）

羊角抟扶日，鸿毛迅顺时。
天心应有为，吾道复何疑。
岸燎开戎捷，矶神助好词。
倚樯聊一笑，且试楚襟披。
与柳恽相赠答诗六首 其二
吴均（南北朝）

鸣鞭适大阿，联翩渡漳河。燕姬及赵女，挟瑟夜经过。

纤腰曳广袖，半额画长蛾。客本倦游者，箕帚在江沱。

故人不可弃，新知空复何。
四兄诸人皆用屋字诗送一上人余独留之
晃冲之（宋代）

狺狺犬护门，喔喔鸡噔屋。
不疑故人来，但谓风敲竹。
孤僧雪中归，白马度堑谷。
坐久饭食旋，尚说毛发肃。
吹灯燃烃薪，我起子就宿。
明日且复留，长安米如玉。
效李商隐
张耒（宋代）

夜深传警报更筹，霜桂月华寒未收。
昨夜雨昏今日朗，一番风雨一番愁。
新光州守赵师奭字国佐才高一世仕京口以谗废
周必大（宋代）

籍甚天支万事通，伤哉人爵一生穷。
飞英北固谗何极，游刃西生秩未终。
千骑绝怜成画饼，八人乃忍助融风。
只因快阁长流水，遗恨滔滔向浙东。
新秋药名两首
洪咨夔（宋代）

老色苍苍耳向聋，秋声欺得白头翁。
已甘草诏元无分，只苦耽诗久欠功。
引兴从容风月足，放怀浪宕水云空。
雨余凉意生庭户，夜半天河鹊信通。
菩萨蛮
焦竑（明代）

梅花坐对天如水，月明千里人千里。莫上最高楼，长江生别愁。

百年今夕会，且共樽前醉。明日又离歌，天涯奈尔何。
蝶恋花
陈去病（清代）

寒食清明都过了。盼得春来，又怕春归早。绿暗红稀莺燕老。

天怕何处寻芳草。

独上高楼思渺渺。感逝怀人，几度愁盈抱。白日蹉跎清兴少。

落花流水江南道。
寄永叔
石介（宋代）

九龙行雨岁在子，皇天之命实勤止。
泓湫水暖嗜欲饱，七龙嬉戏两龙睡。
卷藏密云空自膏，畜聚甘雨不肯施。
旱魃妖狂作民虐，风伯暴怒兴日炽。
诉号仰天天不闻，九州之禾皆乾瘁。
嗟呼龙职职行雨，失职不雨民胡恃。
驱虞义兽心实仁，不忍斯民不食死。
向龙慢骂数龙罪，龙不能答满面耻。
偷向上帝谗驺虞，驺虞得罪龙穷喜。
欲知龙与驺虞分，仁与不仁而已矣。
枕上闻禽声
陆游（宋代）

屏掩轻寒酒半消，断香残梦两无憀。
开年春意遽如许，破晓一声婆饼焦。
句
陈枏（宋代）

神仙多是大罗客，我比大罗超一格。
西上辞母坟
陈去疾（唐代）

高盖山头日影微，黄昏独立宿禽稀。
林间滴酒空垂泪，不见丁宁嘱早归。
拟前题县名离合二首 其二
弘历（清代）

一棹梁溪彻底清，平明登岸访山行。唐时逸少人如玉，山寺依稀有泐名。
次韵答任贡父见寄三首
项安世（宋代）

有情方是物，无敬莫言诚。
此事非俄测，由来只自成。
个中勤积累，熟处会分明。
未厌拘挛隘，他时满八瀛。
舟到梅雨暴涨
朱继芳（宋代）

夜月离于毕，篙师可奈何。
帆穿风减半，并阔雨添多。
侧岸无牵路，中流有旋涡。
平生柂楼底，得在柳梢过。
首阳山行
郭士道（宋代）

首阳山，青巃嵷。
上耸紫盖凌瑶空，下周林壑盘苍龙。
嵯峨自太古，崒嵂镇寰中。
黄河西来绕其下，日夕云气开鸿蒙。
恍疑鬼神护，又似丹青工。
诸峰不敢并，苍翠光玲珑。
我生癖性爱山水，见此奇绝摩双瞳。
忽忆武王收诸夏，夷齐叩马来山东。
风云变化适际会，耻逐龙虎争奇功。
归来守岩穴，郁郁抱孤忠。
朝采山上蕨，暮拾山下蓬。
渴饮涧中水，热眠云外松。
既不学赤松子，又不侣商山翁。
丹诚耿耿照白日，劲节凛凛摩苍穹。
首阳青青万古色，不敢夷齐之心胸，
直与天地相始终。千载扶名教，
二子功无穷。我歌首阳歌未歇，
泠然八表生清风。
武林言怀寄程给事
赵抃（宋代）

岁丰公暇两安舒，吴越诗筒不使疏。世契琼瑶风谊厚，秋光怀袖气凉初。

二千石重閒无计，七十年过退有馀。得旨便归田陇去，乡人从笑老农如。
宿天堂墟寄徐铁孙陈仲卿尚秋湄邹云客徐子远萧榄轩陈子彝梁松甫
丁玉藻（清代）

惊飙卷孤篷，凄怆游子颜。夜深荒山道，星斗方阑干。

男儿事行役，岂复畏险艰。野宿近熊馆，四顾无人烟。

时闻潜狙行，飒飒林莽间。茅茨一樽酒，敌此衣裳单。

疲苶不遑息，朝曦上檐端。游鱼思故渊，飞鸟思故山。

风波一失所，惆怅何时还。念我同袍人，塌然摧肺肝。
勉学人修行
何南凤（明代）

古人为学躬耕作，不羞贫贱羞无学。所以学士类贤良，纵居富贵亦清约。

今人为学贪富贵，但事诗书百业废。衣冠端坐自称贤，那识贤人真趣味。

俗家如是僧亦然，只通念诵便值钱。有钱办得好衣食，管他什么教和禅。

吁嗟上来诸佛祖，个个淡薄甘劳苦。刀耕火种作生涯，或打街坊佐常住。

神通运水及搬柴，普请何人肯不来。三更入室传衣钵，腰石舂粮亦快哉。
悼吕居仁舍人
张九成（宋代）

精识高标不世才，泉台一掩怅难回。
词源断是诗书力，句法端从践履来。
西掖北门聊尔耳，春风秋月亦悠哉。
问君身后遗何物，只有窗间水一杯。
水调歌头（与小饮）
吕渭老（宋代）

抚床多感慨，白发困风烟。出门有碍，更堪寒暮雪飞天。君弃一盂一衲，奔走五湖清海，杯度不乘船。来访山中友，□□□□竿。

看人间，谁得似，谪仙闲。生涯不问，留情多在酒杯间。剪烛西风谈笑，零落一尊相对，不觉已更残。回首功名事，笺记谢任安。
涤愫
郑樵（宋代）

修身以为弓，矫思以为矢。
立义以为的，亦云善拟议。
呜呼彼鸿渐，进德亦犹水。
我如骂其说，木舌畅所指。
菩萨蛮 中秋雨
姚燧（元代）

素娥会把诗人调。衰颜不值圆蟾照。特地变云阴。江城三日霖。今宵佳节过。天上冰轮破。才却放余辉。要看清兴远。
赞三十六祖颂
释印肃（宋代）

师子体无二，拈花应笑时。
然灯从此焰，不断至今辉。
丁亥正月新晴晚步二首 其二
杨万里（宋代）

急下柴车踏晚晴，青鞋步步有沙声。忽逢野沼无人处，两鸭浮沉最眼明。
夔州永安宫词
项安世（宋代）

许昌门外驱霆雳，玉筋惊抛夜无迹。
五花骄马云作蹄，飞渡檀溪人未识。
大隄八月阴风起，叶落花黄心欲死。
山枯石裂见苍龙，三十六鳞才赴水。
逢逢搥鼓上瞿塘，老瞒落笔三川忙。
蓬莱一夜两鳌死，血殷海水天无光。
金戈铁马宫前道，龙旗未卷君王老。
当时玉座醉春桃，今日铜驼泣秋草。
从来两髀彫鞍侧，不为儿童营玉食。
生将一死答将军，死用一生酬相国。
乔家小郎名赏音，玉房花貌空沉吟。
吴娃解掩夫羞面，难击刘郎一寸心。
茶醾
王镃（宋代）

云护苍虬架影凉，白涎粘满碧条长。
不须酿酒为风韵，醉卧花边梦亦香。
八六子
王沂孙（宋代）

扫芳林。几番风雨，匆匆老尽春禽。渐薄润侵衣不断，嫩凉随扇初生。

晚窗自吟。

沈沈。幽径芳寻。晻霭苔香帘净，萧疏竹影庭深。谩淡却蛾眉，晨妆慵扫，宝钗虫散，绣屏鸾破，当时暗水和云泛酒，空山留月听琴。

料如今。门前数重翠阴。
清平乐·渔舟横渡
刘秉忠（元代）

渔舟横渡。云淡西山暮。岸草汀花谁作主。狼籍一江秋雨。随身箬笠蓑衣。斜风细雨休归。自任飞来飞去，伴他鸥鹭忘机。
又和告成寺
韦骧（宋代）

嘉陵江势并山回，山寺双扉对水开。凿石千寻维佛屋，参天一举类仙台。

白云有意频舒卷，幽鸟无情自往来。心境两忘真未易，登临便谓出尘埃。
童丱须知 臧获篇
史浩（宋代）

人生贵适意，安佚固有以。便嬖足使令，臧获皆率俾。

婢实居深足，奴当立阶戺。内外傥致严，家法斯尽理。

怙势以作威，招权自丰己。奴或有是人，刑罚不可弛。

衔冤恣狠傲，妒宠专负恃。奴或有是人，斥逐其可已。

处众能包容，见得思廉耻。守分每知足，爱主常归美。

忠谨辈行服，和柔姊妹喜。为之有室家，周旋表终始。

其或小瑕痹，过误非奸宄。第当明戒饬，勿遽施鞭捶。

其或肆谗间，作意生荆杞。第当亲骨肉，不可党奴婢。

骨肉长聚头，奴婢安可儗。凡百御下人，读此味其旨。
金陵杂兴二百首
苏泂（宋代）

绿阴黄鸟半山园，谢字王名宛若存。
试问时人两安石，却推翁仲不能言。
经端溪峡中
杨衡（唐代）

阴岸东流水，上有微风生。素羽漾翠涧，碧苔敷丹英。

重林宿雨晦，远岫孤霞明。飞猱相攀牵，白云乱纵横。

有客溯轻楫，阅胜匪羁程。逍遥一息间，粪土五侯荣。

搴茗庶蠲热，漱泉聊析酲。寄言丝竹者，讵识松风声。
酒语联句各分一字
严维（唐代）

山简酣歌倒接㒿，看朱成碧无所知。耳鸣目眩驷马驰，口称童羖腹鸱夷。

兀然落帽灌酒卮，太常吏部相对时。藉糟枕曲浮酒池，瓮间篱下卧不移。

叫呼不应无事悲，千日一醒知是谁。左倾右倒人避之。
李圣俞郎中求吾家江西黄雀醝法，戏作醝经遣
杨万里（宋代）

江夏无双小道士，一丘一岳长避世。
裁云缝雾作羽衣，芦花柳绵当裘袂。
身骑鸿鹄太液池，脚蹈金蟆攀桂枝。
渴饮南阳菊潭水，饥啄蓝田栗玉芝。
今年天田秋大熟，紫皇遣刈神仓谷。
一双凫舄堕云罗，夜随弋人卧茅屋。
卖身不直程将军，却与彭越俱策勋。
解衣戏入玉壶底，壶中别是一乾坤。
水精盐山两岐麦，身在椒兰众香国。
玉条脱下渠凝脂，金叵罗中酌琼液。
平生学仙不学禅，刳心洗髓糟床边。
诸公俎豆惊四筵，犹得留侯借箸前。
昔为飞仙今酒仙，更入太史滑稽篇。
送朱御史骥出使淮楚
韩雍（明代）

面带霜威出内台，光腾执法射三台。观风久熟宜民政，按部今三济世才。

当道豺狼何日遁，朝阳凤鸟几时来。知君素有澄清志，一点丹心莫暂灰。
跋袁起岩所藏修禊序
楼钥（宋代）

定本为世第一，此又在定武前。
今日锦标玉轴，向来不直一钱。
新晴
陆游（宋代）

苦雨几终月，新晴喜夕阳。
扶行呼稚子，随意下茅堂。
草茂知獐健，巢新觉燕忙。
兴阑归亦好，袖手独焚香。
遗直堂
曾几（宋代）

策登董相科，赋作长卿语。
刘牢出外甥，愧我不如古。
新岁雪霁到西湖作三首
宋庠（宋代）

新年城曲坐溪台，密霰初收晚冻开。
无限禽声兼柳意，欲催春色过湖来。
西江月
向滈（宋代）

抵死漫生要见，偷方觅便求欢。十分赢得带围宽。划地如今难十。枕畔水沉烟尽，床头银蜡烧残。鸳衾不觉夜深寒。记取有人肠断。
广瑞岩和尚呼主人公诺 其五
释怀深（宋代）

主人公诺听我嘱，今年已是五十六。为人终是费分疏，何日口边生白醭。
沙柳
彭汝砺（宋代）

沙陀祇见尘土，柳色如逢故人。忆着千条万叶，金明驰道青春。
棣华堂先大父国录叔大父安抚教授之地堂前古
吴锡畴（宋代）

古桂吹香秋月明，当年曾听读书声。
角弓有赋门人在，邂逅犹须问悴荣。
鸣筑亭
张嵲（宋代）

埼岸互萦斜，因依爱筠绿。虽疑境过清，未必伤幽独。

偶坐松下石，泉声作琴筑。
赋西山爽气亭 其一
贝琼（元代）

屋外云山走海涛，商歌扣角气犹豪。把琴有各寻陶令，住笏何犹记马曹。

生厌市声奁地僻，老增诗兴敌秋高。九峰三泖何如此，金谷池台半野蒿。
选冠子 黄钟商芙蓉
吴文英（宋代）

藻国凄迷，曲澜澄映，怨入粉烟蓝雾。香笼麝水，腻涨红波，一镜万妆争妒。

湘女归魂，佩环玉冷无声，凝情谁愬。又江空月堕，凌波尘起，彩鸳愁舞。

还暗忆、钿合兰桡，丝牵琼腕，见的更怜心苦。玲珑翠屋，轻薄冰绡，稳称锦云留住。

生怕哀蝉，暗惊秋被红衰，啼珠零露。能西风老尽，羞趁东风嫁与。
谪居黔南十首 其七
黄庭坚（宋代）

啧啧雀引雏，梢梢笋成竹。时物感人情，忆我故乡曲。
吴耕方招饮观菊
孙光祀（清代）

秋光澄几牖，入夜有余清。丛菊绚屋壁，环向各为情。

华镫更交辉，群蕊滋晶莹。徵歌引羽商，箫管问瑶笙。

曲缓落轻尘，缥缈度新声。气静欲息机，那复世味撄。

嗟彼利禄客，役役多所营。何如付澹忘，杯酒慰平生。

微醺醒归路，天半斗参横。
上都酬章十八兄
清江（唐代）

每叹经年别，人生有几年。关河长问道，风雨独随缘。

寓蝶成庄梦，怀人识祢贤。徽猷不及此，空愧白华篇。
寄滁州邵子发同年二首
张耒（宋代）

年来万事付禅宗，两鬓虽青心已翁。
欲借一廛希许子，更将五斗继无功。
春来行乐君应厌，老去裁诗我未工。
闻道琅邪山色好，为题新句寄清风。
回銮至波罗河屯 其三
弘历（清代）

行宫秋景尚清嘉，喜先重阳对菊花。丹翠林光依画壁，浅深山色入窗纱。
蓦山溪
石孝友（宋代）

小花静院。有个人人现。缥缈更娉婷，算不数、歌朋舞伴。鸣珂曲里，常记偶相逢，无语恨，有情愁，绿嫩红妆浅。

别来谁念。人面关山远。凝睇倚危楼，眼波长、眉峰不展。一年心事，到此向谁论，书雁杳，梦云深，寂寞江天晚。
武陵烟雨
周行己（宋代）

桃花流水武陵源，烟雨冥冥暗一川。试问山中避秦者，不知此景是何年。
次韵陈察平望有作
史浩（宋代）

白旄黄钺拟亲麾，胜气俄周天四围。
犬豕闻风先兽骇，狼狐见月已星稀。
郁葱非雾中原在，岌业神京大驾归。
谠议更须频启沃，间无容发是投机。
初憩和州
王安石（宋代）

衣足一囊弊，粟余三釜陈。
犹依食贫地，已愧省烦人。
尘土病催老，风波愁过春。
诗书今在眼，还欲诗经纶。
周南仲挽词
翁卷（宋代）

志以古人期，今人焉得知。
学非无用处，命自不逢时。
华省官如梦，闲居谤亦随。
丧君於此日，师友最相悲。
寒食与客游东湖
曾几（宋代）

官曹颜状满尘埃，负郭陂湖眼为开。
春色少留如过客，赏心多病只寒灰。
黄童白叟喜相告，皁盖朱幡能一来。
日暮游人归去尽，沙头鸥鹭与徘徊。
台州郑员外郡斋双鹤
朱庆馀（唐代）

丹顶分明音响别，况闻来处隔云涛。情悬碧落飞何晚，

立近清池意自高。向夜双栖惊玉漏，临轩对舞拂朱袍。

仙郎为尔开笼早，莫虑回翔损羽毛。
用元韵答刘判官
王炎（宋代）

解后章江上，知从五马车。
君才犹未用，吾老更焉如。
间阔思眉宇，殷勤得手书。
喜闻衣彩乐，入馔有江鱼。
解连环 句曲客夜寄答里门诸故旧
李符（清代）

草草南浦。最难堪又别，旧乡俦侣。共攀摘、岸柳相贻，听吹入玉侣，断魂如诉。

水市横桥，原不是、短长亭路。甚沙边一舸，岁岁逢春，便载愁去。

烟邮倚篷暗数。更马头新月，山县须住。念故国、如此良宵，有诗叟词仙，坐醉花圃。

吟榻灯残，正客梦、欲来寻处。奈衾寒，酒醒风刀，不眠更苦。
冬夜戏书
陆游（宋代）

老树霜余已尽红，纵横落叶满庭中。
一钩澹澹西南月，万鼓凭凭东北风。
赊酒每惭添旧券，读书何计策新功？蓬窗坐睡摧颓甚，隔竹敲茶赖小童。
送吴参议
楼钥（宋代）

才气勇无前，人推季子贤。
侯藩联剖竹，制幕晚依莲。
势利从身外，风流到酒边。
四明欣会遇，两载得周旋。
为记题名石，仍吟达观篇。
留行何及矣，执别但茫然。
我已甘投老，君方欲引年。
未知重见日，目断五湖船。
偈三首 其三
释瑞仙（宋代）

三个橐驼两只脚，日行万里趁不著。而今收在玉泉山，不许时人乱斟酌。
赓韵题精舍
晁子东（宋代）

数椽茅屋俯清溪，学者盈门所得栖。
地僻任从云聚散，林深不碍日东西。
巍巍道德千年在，凛凛声猷万古齐。
遗像载瞻三太息，一庭烟草有余凄。
望京楼上寄令狐华州
李逢吉（唐代）

祇役滞南服，颓思属暮年。闲上望京台，万山蔽其前。

落日归飞翼，连翩东北天。涪江适在下，为我久潺湲。

中叶成文教，德威清远边。颁条信徒尔，华发生苍然。

寄怀三峰守，岐路隔云烟。
桃村寄题三首
钱时（宋代）

处处桃花处处村，盎然天地一家春。
不须更踏桃村路，只要桃村见主人。
寄魏少府
贾岛（唐代）

来时乖面别，终日使人惭。易记卷中句，难忘灯下谈。

湿苔粘树瘿，瀑布溅房庵。音信如相惠，移居古井南。
奉使还途中闻东征捷音
孙炎（明代）

南来万马净边尘，衔璧归朝尽大臣。
城上玉绳浮婺女，帐前银甲拥天人。
出师已略扶桑国，奉使须通析木津。
遂有江黄慕中夏，可无书檄谕全闽。
甘露寺
吴峻（清代）

木叶晚萧萧，名僧浣酒瓢。楼台新北固，钟磬旧南朝。

云态从风变，江声入海消。廿年行役处，几度系兰桡。
为圃
张舜民（宋代）

前人厌膏粱，志欲服贱事。
若论区别功，为圃亦不易。
送寒灰入参上兼访陈卿 其二
袁宏道（明代）

玄编检尽蠹鱼残，不载云官与鸟官。未识上真真本末，君行试取藏经看。
菩萨蛮（寄赵伯山四首）
王安中（宋代）

雨零花昼春杯举。举杯春昼花零雨。诗令酒行迟。迟行酒令诗。

满斟犹换醆。醆换犹斟满。天转月光圆。圆光月转天。
零陵西亭同朱大参衮杨佥宪材赋
许宗鲁（明代）

八洞探幽赜，登台散远心。
雷声带雨重，虹影射江深。
山巩三苗国，天低八桂林。
来游陪二妙，词赋总南金。
和任宰元绍见寄十首以归来问信湖山抚摩松菊
吴芾（宋代）

新诗远寄将，字字脱尘俗。
时节近重阳，何由同把菊。
题东野石园阡
陈泰（元代）

君家乌石园头路，旧日空阡今日墓。几看高冢卧麒麟，谁似松楸驯鹿护。

客来亭下读新碑，飒飒西风吹蒺藜。但使灵祠歌舞在，百年荆棘路应迷。
再渡海纪梦和坡公行琼儋间肩舆坐睡梦中得句
李之世（明代）

长天带远水，孤岛浮于中。风利扬半帆，疾如箭离弓。

环观积气扬，天水但一空。静然耳目内，难以物理穷。

惯来狎海若，尚欲叩天翁。噫气起萍末，谁为辨雌雄。

潮何以应蚌，草何以知风。惝恍梦魂间，耳畔闻铎钟。

百幻肆以陈，迭奏殊未终。我时骖白凤，夹驾两青童。

照路一摩尼，擎之以秃龙。万丈白毫光，照耀紫金容。

稽首奏玉墀，绘天语难工。丹书许我求，三度访龙宫。
题张处士山庄一绝
杜牧（唐代）

好鸟疑敲磬，风蝉认轧筝。修篁与嘉树，偏倚半岩生。
谢王侍郎寄东仓祖送图二首 其一
周紫芝（宋代）

都门供帐记当年，十里旌旗暗画船。文石班中天上客，水晶宫里地行仙。

铃斋妙画人间见，相府珍篇海内传。锦轴牙签浑未识，忽随双鲤到家边。
折红梅·喜冰澌初泮
吴感（宋代）

喜冰澌初泮，微和渐入、东郊时节。春消息，夜来顿觉，红梅数枝节发。玉溪仙馆，不是个、寻常标格。化工别与、一种风情，似匀点胭脂，染成香雪。重吟细阅。比繁杏夭桃，品格真别。只愁共、彩云易散，冷落谢池风月。凭谁向说。三弄处、龙吟休咽。大家留取，时倚阑干，闻有花堪折，劝君须折。
小室
陆游（宋代）

窗几穷幽致，图书发古香。
尺池鱼鱍鱍，拳石树苍苍。
老去身犹健，秋来日自长。
养生吾岂解，嬾或似嵇康。
初见白发
王廷相（明代）

日日风尘色，劳劳簿领身。
不知明镜里，已作二毛人。
送金华黄晋卿之诸暨州判官
宋无（元代）

夫子今衡鉴，斯文属在兹。擅场年鼎盛，抱业器瑰奇。

鹗荐崭头角，莺迁奋羽仪。词源倾渤澥，笔阵偃蛟螭。

太极钩深赋，先儒射策辞。秋闱前决胜，春榜后名驰。

激切波澜立，镌镵物象危。光芒牛斗宿，标格凤凰池。

袍色宫花称，才华制草宜。马骄曾杏苑，胪唱果丹墀。

王事勤州佐，官联逼郡麾。谈经犹宝地，视篆必瓜期。

渐觉要章宠，徐看利泽施。治应黄霸最，民定邵棠思。

《郢雪》聆高调，郇云喜近披。晚陪灵运屐，早访董生帷。

梓匠宁辞斲，樗材忝辱知。尘凡劳点化，传玩指瑕疵。

我自哀王粲，伊谁说项斯。碧山招未隐，白发病相欺。

岁晏空江急，风回落木悲。雨来孤枕夜，梦别故人时。

留滞飘蓬梗，攀援折桂枝。愿言多善政，尚得播声诗。
同韩孟郁夜访方孟旋于万福寺
李之世（明代）

长安车马如流水，一到香林便不还。童子汲泉当茗灶，山僧补不下松关。

灯悬古榻摊书满，月照疏棂伴客閒。不是风流许玄度，谁令清净此追攀。
送洪右司去官
姚勉（宋代）

恋陟怀迁怕去官，近时君子退如难。
中书堂拂高尚袖，神武门留太华冠。
此举直堪惊醉梦，斯人端是障狂澜。
先生真正平斋子，凛凛清标万古寒。
题友人林斋
张乔（唐代）

乔木带凉蝉，来吟暑雨天。不离高枕上，似宿远山边。

簟冷窗中月，茶香竹里泉。吾庐近溪岛，忆别动经年。
静深生四妙辞
晃逈（宋代）

了知入道门，先从静为祖。
静胜则心安，安久虚灵府。
虚极发明灵，洞彻无不睹。
天然法乐多，岂此闻箫鼓。
访孔文学
徐泳（唐代）

山绕晴溪水绕家，市槐坛杏夹溪斜。
门庭不剪青青草，留待春风两部蛙。
马嵬
袁枚（清代）

莫唱当年长恨歌，人间亦自有银河。
石壕村里夫妻别，泪比长生殿上多。
神宗皇帝挽词 其一
王子韶（宋代）

宝饵方叽玉，金盘忽造冰。周人悲地坼，杞国怨天崩。

杳雾霾阴月，鲵膏耿夜灯。伤心歌舞妓，洒血望西陵。
风节井
章钟亮（清代）

河水有时浊，不如井水清。流水有时激，不如止水平。

平以正其命，清以全其贞。夫人完大节，儿女垂令名。

深闺倡风节，阖郡多贞婴。宁从封氏死，不学息妫生。

缅怀伊伯氏，彤管表风声。改邑不改井，有如白水盟。
长歌行
刘复（唐代）

淮南木落秋云飞，楚宫商歌今正悲。青春白日不与我，

当垆举酒劝君持。出门驱驰四方事，徒用辛勤不得意。

三山海底无见期，百龄世间莫虚弃。

君不见金城帝业汉家有，东制诸侯欲长久。

奸雄窃命风尘昏，函谷重关不能守。龙蛇出没经两朝，

胡虏凭陵大道销。河水东流宫阙尽，五陵松柏自萧萧。
堪画看
徐积（宋代）

讨得渔竿买得船。归休何必待高年。深浪里，乱云边。只有逍遥是水仙。
赠戴通乾六首 其六
陈景元（宋代）

我昔走天下，失业旷生平。目瞩千万人，难测幽隐情。

孰知金石交，而乃同一城。彼亦无所立，此亦无所成。

执手定交谊，鬓发徒星星。前路既如漆，况已西日倾。

各守贫贱躯，勿使儿女轻。颍阳有流水，与子濯长缨。
浮邱八景 其五 留舄亭
黄志尹（明代）

六合并于秦，仙踪从此去。遗亭亦俨然，玉舄知何处。
送张无梦归天台
慎镛（宋代）

暂御飙轮谒冕旒，却思挥袂揖浮丘。日边已奉崆峒问，尘外还随汗漫游。

玉座荣颁天藻丽，石桥危过雨苔秋。吾皇清净延高蹈，云水无心本自由。
园居即事 其二
赵春熙（清代）

枉将春及告余知，石砚为田敢望时。月不怜人光倍冷，花如媚我谢偏迟。

几行桃李留风月，一桁云山当友师。不殖便深将落恐，腹撑何似有书诗。
题叶母卷叶生少失母而育于庶母
王世贞（明代）

零夜玄霜绣枫树，上有卑乌泣秋雨。东巢伏鷇西巢乳，喙血漓漇不辞苦。

儿长成，尾毕逋，雄飞撇捩天风徂。呕呕哑哑归慰乌，谁言汝乌非汝雏。
偈颂一百零二首 其五十七
释慧远（宋代）

四月上夏渐热，善疗也须调摄。文殊眼里抽筋，金刚脑后拔楔。

须弥㪍跳上天，海底昆崙吐舌。几度长歌几度愁，一回饮水一回噎。
和方叔载读小集
吴芾（宋代）

江城留滞两经年，强把诗篇拟昔贤。
岂有高歌翻白雪，只凭短昔问青天。
优人献会徒供笑，丑妇添装岂解妍。
君欲学诗须学古，不应读此向窗前。
德政上睦州胡中丞
方干（唐代）

上德由来合动天，旌旗到日是丰年。
群书已熟无人似，五字研成举世传。
莫道政声同宇宙，须知紫气满山川。
岂唯里巷皆苏息，犹有恩波及钓船。
夜听橹声歌
邓云霄（明代）

滩声潺潺如急雨，渔子罟师隔江语。月钩瓜破遥村烟，何人摇橹西岩边。

喔喔悠扬鸣复息，江长日暮愁无力。摆浪休惊龙女宫，轻音似学鲛人织。

忆昔吴儿白苧衣，兰桡一道唱歌归。香风艳月随船转，𪈺玉鸳鸯逐隧飞。

旧游如梦长洲苑，橹声今夜肠堪断。惆怅江湖道路难，劳劳搔首已更阑。

百年谁是长閒者，愿买扁舟理钓竿。
閒居
严粲（宋代）

尽日门前草，青青不染尘。生书方破卷，幽鸟忽啼春。

失意成高兴，多閒信懒身。不须忧世事，廊庙有经纶。
三秦民谣
佚名（先秦）

武功太白，去天三百。
孤云两角，去天一握。
山水险阻，黄金子午。
蛇盘鸟栊，势与天通。
喜义卿得子端倅摄新守
胡寅（宋代）

喜乐民宜甚，平反笑屡春。
故庆熊梦协，还见凤毛新。
桂籍他年继，桑弧旧俗因。
岂无汤饼会，也合到穷宾。
丁景吕南游索书与梅村师闻师连举三子却寄
刘友光（清代）

哀绪三眠柳渐酣，绿经江北更江南。门余三尺淹留雪，野坠同时痛哭簪。

贫已无家依独树，春犹遣兴到双柑。门生老去诸儿稚，醉后何人可举篮。
园中
陆游（宋代）

霜凋榉柳枝无叶，风折安榴子满房。
冬日园林元自好，老人怀抱自多伤。
忆王孙 芙蓉
王仙媛（清代）

轻红淡粉别鲜妍。开遍盈盈秋暮天。娇逞风流似镜前。

惜朱颜。孤另寒江最可怜。
诸葛武侯梁父吟
王家枚（清代）

世道多崄巇，君子慎所择。愿为穷巷士，毋为诸侯客。

南阳有卧龙，门前森古柏。登山一以眺，喟然生太息。

落落祢正平，才多遇乃厄。矫矫孔文举，名高族为赤。

辟之齐三士，功成身被殛。慷慨争伏死，身可赎以百。

自昔固皆然，恻怆亦何益。閒来抱膝吟，愿言惜羽翮。

不遇三顾主，终焉隐薮泽。
得符速走之官
薛季宣（宋代）

我本乐闲人，自得安闲志。鄙性习疏散，谁识荣华意。

朅来复旧习，喜获平生志。稼穑任佃夫，家室归中馈。

中外若非我，卒岁无他事。饱饭读诗书，瞢腾时困睡。

嘲啁燕雀欢，鸿鹄心应异。三皇竟何物，况复今官寺。

寒馁噪妻孥，先春输典质。兹乃不可常，为贫求禄仕。

版籍一书名，野情那得遂。官来促我装，去作尘埃吏。

无复有消摇，真为口腹累。把板从此行，短褐随弃寘。

素餐良不堪，邑有民人寄。众心险山川，道微非所暨。

上恐负朝家，终念家声坠。吾民政焦嗷，为此不能寐。

格物可为邦，旧说今难试。泥古诚腐儒，惟此知为治。

仁义舍不为，又敢图与利。上官如我容，刑章得就易。

庶以遂其生，将久苏疲瘁。此意尚茫然，思之或狂悖。
三友堂 风
宇文绍奕（宋代）

清风泠然来，襟袖皆披拂。愿与君为友，相见长及物。
送子谨叔
杜范（宋代）

少小从君游，忽已各壮年。
蒙铜未披发，忧孽故熏煎。
羡君怀利器，吾宗秀而贤。
刮摩尽结实，涵揉归本源。
尚书墓道行
王广心（清代）

茸城北郭清明路，士女提壶拜坟墓。纸钱飞尽浊酒乾，还向落坟深处坐。

杨柳阴阴栝柏晴，尚书墓道满啼莺。牲碑滴露行人泪，石马嘶风故国情。

老人指点为余说，尚书百岁高清节。第宅张苍赐予隆，丘山郭泰呼号切。

宰木无端又百年，根株蟠亘叶相连。祠荒蜀相春应老，剑挂徐君树可怜。

子孙繁衍如嘉木，玉树琼枝代相续。剪伐谁忧召伯棠，青葱不改莱公竹。

蹉跎奕世有兰孙，二俊才名众所尊。贫贱那知公子贵，衰迟偏受少年恩。

配边万里哀笳急，木叶山头对相泣。苏武丁年鬓已非，钟繇丙舍嗟何及。

军纸抄家尽赐庄，墓田门帖更凄凉。十围老柳千寻柏，官吏商量到北邙。

匠石操斤仰而立，小者为薪大论值。昔日马下信陵坟，今日牵牛到家石。

鄂君飞鹢正抡才，南国楩楠岂在哉。轮囷生为华栋用，松楸死作济川才。

昨日三江秋水阔，木兰楫戒沙棠发。青雀舟中有白云，麒麟冢上无黄叶。

荒隧西风我重过，石人瞪目雨滂沱。君不见燕昭墓表千年木，既遇张华可奈何。
惜春
杜牧（唐代）

春半年已除，其馀强为有。即此醉残花，便同尝腊酒。

怅望送春杯，殷勤扫花帚。谁为驻东流，年年长在手。
游长安诸寺联句。永安坊永寿寺。闲中好
段成式（唐代）

闲中好，尽日松为侣。此趣人不知，轻风度僧语。 ——郑符

闲中好，尘务不萦心。坐对当窗木，看移三面阴。 ——段成式

闲中好，幽磬度声迟。卷上论题肇，画中僧姓支。 ——张希复
寄题洪氏永则轩
刘宰（宋代）

此则天然与性俱，执柯何必远求欤。
父兄行已一家法，圣哲傅心万卷书。
杏园联句
李绛（唐代）

杏园千树欲随风，一醉同人此暂同。 ——群上司空

老态忽忘丝管里，衰颜宜解酒杯中。 ——李绛

曲江日暮残红在，翰苑年深旧事空。 ——白居易

二十四年流落者，故人相引到花丛。 ——刘禹锡
送汪强仲还官所
楼钥（宋代）

又向丹丘去，安书易往还。
固应官事了，莫放旧书闲。
问讯雪巢老，寄怀巾子山。
经行皆梦境，自笑日苍颜。
喜侯十七校书见访
耿湋（唐代）

东城独屏居，有客到吾庐。发廪因舂黍，开畦复剪蔬。

许酣令乞酒，辞窭任无鱼。遍出新成句，更通未悟书。

藤丝秋不长，竹粉雨仍馀。谁为须张烛，凉空有望舒。
湘中杂咏十绝 其十
王炎（宋代）

舴艋轻轻载短蓑，蘋花风急起沧波。凭谁唤取玄真子，更作湘中渔父歌。
掷卢作
冯衮（唐代）

八尺台盘照面新，千金一掷斗精神。

合是赌时须赌取，不妨回首乞闲人。
庾公楼
袁说友（宋代）

危楼千尺俯江津，天外飞帆点点匀。
作此雄观真壮士，奈何犹说污人尘。
偈颂四十一首
释普宁（宋代）

东涧水，清且泚。
源远流长，波腾鼎沸。
从这里入，不知其几。
是则是，只如图一禅师经过梁溪，
蓦将泗州大圣鼻孔一担，直得无处出气。
为复压良为贱，为复神通游戏。
君子可入。
次韵王翔仲同游山寺
叶椿（宋代）

偶穿谢屐邀东阳，踏破烟霞到上方。远水波平缣素展，遥山雪上画图张。

旋生蕙叶沿幽涧，未有花枝出矮墙。冉冉翠眉舒弱柳，盈盈青眼缀条桑。

云庵共访霜眉老，瓦鼎初然柏子香。书史满前真脱洒，轩窗无处不清凉。

南枝玉蕾标容瘦，北苑云凝气味长。涤砚探题皆白雪，调琴奏曲上清商。

三分春色行将半，一月人生笑上常。莫羡蒿藜承雨露，自矜松柏耐冰霜。

利途波浪从教险，人世荣枯未可量。且趁良辰恣行乐，时来衡陋自生光。
曹仁宪谨荣寿 其三
陈为（清代）

耆英胜会庆休祥，共祝三多介寿觞。帝德天休同眷顾，年年歌咏九如章。
诗告至李汉州
洪咨夔（宋代）

驿奴莫问客为谁，但报房湖水石知。
象鼻卷筩和月吸，凤膺横玉倚风吹。
江淮消息愁端厌，关洛功名老色欺。
陶写此情须会得，行厨催唤莫教迟。
勉王甥
刘宰（宋代）

莘野凄凉渭水遥，事功无复在渔樵。
但令一第先馀子，自可清名动圣朝。
禁路家声犹赫奕，词场笔势已嫖姚。
夜窗灯火秋来功，莫欢辛勤髀肉消。
吴官词
朱受新（清代）

夜拥笙歌百尽台，太湖月落宴还开。君王自爱倾城色，却忘人从敌国来。
浣溪纱 其三
陈去病（清代）

日薄西风暮霭横。重帘低亸碧波生。乍翻还落不能平。

万事不如潮有信，千愁难慰梦无凭。镜花水月直销停。
游栖真洞
韩松（宋代）

黄冠具行舆，邀我游栖真。
山家杂水树，野径横荆榛。
长松卧苍蛟，乱石错紫鳞。
委曲至洞府，积雪开双门。
结顶宝盖高，下可容百人。
神仙独何之，棋局今犹存。
翠子拂不落，衣袖生清芬。
山间局未终，浮世三千春。
安得从之游，一笑凌层云。
风林纤月落 其一
袁宏道（明代）

瑟瑟残规吐，泠泠小籁吹。偶然低远碧，恰好透疏枝。

罥藻勾萝去，笼烟压露垂。归樵与去艇，处处杜陵诗。
题兰砌图为陈仲慈
李孙宸（明代）

雨露犹传奕叶光，谢庭楚泽竞芬芳。握来会起明光草，不向猗兰论国香。
和晏尚书出城口占四首
宋祁（宋代）

沆莽团红上晓原，露英风叶隔尘喧。
天边一寄冥鸿意，越乙荆凫判自翻。
梅子黄时雨 寄许定生夫人
江瑛（清代）

春晚苔深，怎幽径难寻，那日妆阁。但破屋依然，闲了帘幕。

曾记栏杆同倚处，满阶尽是花飘泊。斜阳薄。别恨迢迢，往事如昨。

离索。扁舟晓角。伤心千万里，何处栖托。料岑寂兰闺，孤灯泪落。

付与琴声情更切，最愁人月明风恶。烟波作。梦被柳绵迷却。
小重山·点染烟浓柳色新
韩淲（宋代）

点染烟浓柳色新。小桃红映水，日初匀。露收芳径草铺茵。凝情日，风淡起轻尘。梁燕已争春。折花闲伴酒，试濡唇。流莺何处语声频。阑干曲，蜂蝶更随人。
国公女生日席上命赋
吴激（宋代）

雪射瑶阶月，春回玉女扉。云中三秀草，石上六铢衣。

酒熟鹅儿色，身轻燕子飞。客槎还汎斗，谁解卜支机。
南乡子 曼睩同客金陵，偶填此调，寓玉溪巴山夜雨之思，情韵双艳，余适重有所感，叠韵继作。
叶大庄（清代）

艳梦冷湘屏。小雨衾涡听到明。断送江南秋去也，瑽琤。

懒续幺弦第二声。

归棹佛狸城。漫说伤心画不成。带得六朝烟水返，凄清。

天上人间寄与卿。
连夜书
方回（元代）

斜向西南月半弯，五更正值毕叉间。
朝来骤有风兼雨，红晕饶添一大环。
答客问台湾之游 其一
林松（清代）

前古人稀到，重洋我独经。顿忘几潮汐，所见一空青。

海外有馀地，天东无尽星。直疑是员峤，何处访仙灵。
书事七首
时少章（宋代）

共说曾公有府城，殿前数日净边尘。
白麻宣受人争看，宝马高秋报主身。
初秋同许顺叔袁兰室潇水泛舟五首 其五
邓云霄（明代）

短篷冲雨醉江烟，往事还思十载前。莫道知音同雅调，细听流水亦鸣弦。
枯吟慈修两公从丹霞奉老人命至海幢强予开法却赠
释今无（明代）

丹霞禅客即双星，微雨春帆岸草青。推毂可知恩似海，扪心无那冷成冰。

晴鸠唤树云犹墨，寒月惊弦魄未盈。向说此宗无语句，不教钟鼓动长汀。
将赴雪峰示圭上人
释惟一（宋代）

上人辞我去行脚，我亦早晚行脚去。
天涯海角或重逢，钵饭茎虀又相聚。
自笑年登六十七，眼昏耳聩脚无力。
触事无能保面墙，百千追悔有何益。
少壮学道宜加鞭，危亡不雇勇直前。
如一人与万人敌，破坚挫锐成万全。
放牛归马群务息，好是太平无事日。
塞北归鸿截雾飞，江南野水连天碧。
曲竹径入韬光寺
顾翰（清代）

连峰青巑岏，一径辟灵异。我疑混沌初，别有竹天地。

窈窕入寺门，净土空香閟。凉暄堕丛碧，粉节戛阴翳。

拂云逾万个，石壁飐苍尾。鲜泪红斑斑，兕角青嶷嶷。

老根宅花𪕋，雏篁啸苍蜼。咽露仙蜩清，餐烟佛禽醉。

解箨蜕轻衣，折条发遥吹。禅寮有余清，卉木绝浮媚。

石墨色更妍，琢句写肌翠。夕阳向暝沈，幽龛锁深邃。

翛翛响灵籁，觑客睒秋魅。
到任明年旨罢官有作
司马光（宋代）

恬然如一梦，分竹守长安。去日冰犹壮，归时花未阑。

风光经目少，惠爱及民难。可惜终南色，临行子细看。
邹德久挽词二首 其二
张嵲（宋代）

才具称要腹，奋然吞八荒。相期终用世，谁料秪为郎。

地下修文久，人间逝水长。平湖游览处，山色旧苍苍。
饮汪彦章池阁见龙挂
洪刍（宋代）

避暑追凉许近寻，君家池阁爽烦襟。密云不雨龙挂尾，落叶辞烦蝉噪林。

许远清湾净如拭，没多红芰意能深。围棋争道未得去，遮莫城头西日沉。
登南昌城南楼
王鸣雷（明代）

城上高楼面翠微，楚云南望正依依。湖开绛树千重出，鸟隔青天一寸飞。

浦暖人家收腊酒，阁寒高客恋寒衣。悠悠征事那堪问，斜倚夕阳闻雁归。
登竺云山
释白幻（宋代）

独上千峰与万峰，晴岚淡写海江容。
偶从动问山居事，笑拍岩前一树松。
月夜赴郡会归辗 其四
徐鹿卿（宋代）

骑猎似为业，养鹰如养儿。人言鹰玩兔，主翁鼎镬之。

玩兔信不忠，九死固其宜。万一疑似间，群鹰惊欲飞。
题傅侍郎寒碧十五韵·浮花
陈宓（宋代）

古来诧范蠡，功名付沧洲。
可惜所见小，只挟婵娟游。
如公真爱世，请具济川舟。
浣溪沙
汪清（清代）

倚遍阑干夜色寥。月明清露湿轻绡。一帘香气篆烟消。

庭院落轻还寂寂，江南归梦转迢迢。销魂何处玉人箫。
示李商老兄弟
谢薖（宋代）

月夜宜披宫锦袍，定知公辈岂蓬蒿。文如修水波澜阔，人与庐山意气高。

伯氏最于三虎怒，凡儿何翅九牛毛。相逢径欲倒家酿，莫厌尊前持蟹螯。
棹舟溪
文洪（明代）

清溪不可唾，时时载轻舟。鲜飙漾文裾，弱桨依寒流。

禽鱼共翔泳，日晚更夷犹。
又代贺皇太子生日诗二首
李刘（宋代）

银盘浴兔方二日，宝册蟠龙甫半旬。
甲观诞弥佳气郁，春宫衍庆{左纟右辱}仪新。
前星色正光芒远，少海波清润泽均。
鹤驾归来传密语，更将仁义域斯民。
经甘相庙
李新（宋代）

相君天所佑，童子知何神。
不必茂为祖，因知秦有人。
一言成大计，千古仰青春。
庙下尘劳客，将惭白发新。
句
高晞远（宋代）

豪气欲吞天下士，冷官初到岳阳城。
导引·万灵昭瑞
佚名（宋代）

万灵昭瑞，天地赞昌期。宝运协开基。巍巍烈圣无疆德，神化洽重熙。虔思出驾罄彰施。岁暮俨神宜。云舆迎奉依珍馆，塞外焕朝仪。
舟近浔阳郭追次辛丑岁游此诗韵
吴与弼（明代）

霜日融融昼梦馀，身閒随处是安居。万缘有分无劳计，频向麟经玩特书。
咏古二首有所寄 其二
刘禹锡（唐代）

寂寥照镜台，遗基古南阳。真人昔来游，翠凤相随翔。

目成在桑野，志遂贮椒房。岂无三千女，初心不可忘。
颂五星祖祠
叶高标（明代）

荷蒙我祖建都阎，金水行龙木火炎。水出昆仑生帝北，火明许火法天南。

东山乔木家声远，西域黄金汉室端。着锦千载承圣主，淮鸣土鼓尽中湛。
夜宿山响楼
邓方（清代）

危楼据绝顶，雨歇烟空濛。檐际缩馀溜，林杪悬长虹。

入门僧罢参，袅袅西堂钟。洗药供白佛，㸐蔬饭青童。

谭久溅花雨，坐深吹竹风。时闻百泉响，远出西涧中。

群喧转成寂，众象皆为空。夜明山鸟惊，月挂前溪松。

澹澹香霭没，微微殿角东。孤吟烛隐绿，短睡镫留红。

愿言谢尘鞅，常此对支公。今宵石床梦，梦过东西峰。
寄灵隐惠明禅师
释重顯（宋代）

海峤生片云，有时忽如盖。
不挂飞来峰，悠悠拟何待。
颂古三十一首
释梵琮（宋代）

逆水张帆过海门，漫天烟雾暗昏昏。
举头便见扶桑国，休把南针定晓分。
汲江煎茶
苏轼（宋代）

活水还须活火烹，自临钓石取深清。
大瓢贮月归春瓮，小杓分江入夜瓶。
雪乳已翻煎处脚，松风忽作泻时声。
枯肠未易禁三碗，坐听荒城长短更。
碌碌何足道
石宝（明代）

为学二十年，闻善思允蹈。四岁知诗书，八岁勤洒扫。

十三为文章，光泽春雨膏。十九学渐富，士林有称号。

瀛洲名滥入，君亲思未报。高步望登堂，爝火求就燥。

迨今又十载，不觉壮夫到。彬彬犹未能，碌碌何足道。
金华邵氏面山临溪而居又架木为亭云丘壑之胜
苏籀（宋代）

茂林翠巘碧潺湲，凉月白云飘素筵。
几杖逍遥领其会，佳哉茜绚有余妍。
和昙颖师四明十题·偃盖亭
梅尧臣（宋代）

既将茅覆檐，复有松为盖。
五里入山时，憩此得寒籁。
曾无康乐游，但见云衲会。
寄符正民
朱翌（宋代）

体力今何似，函书阙到门。
匆匆缘不暇，负负复何言。
此口忘疏远，明公实见存。
扪参怀蜀道，叱驭忆王尊。
绝句六十四首
张伯端（宋代）

玄牝之门世罕知，休将口鼻妄施为。
饶君吐纳经千载，争得金乌搦兔儿。
诗一首
林虙（宋代）

我公道德祖东丘，志小全吴见此游。远意最称包万里，佳名直欲付千秋。

眷怜今日踰文献，友爱终身负道州。扶病强随都骑去，回肠百折伴江流。
晓雾
楼钥（宋代）

晓雾冥濛水拍堤，稜嶒乱石与云齐。
扁舟不用兼程去，到得稽城日已西。
盗贼
刘敞（宋代）

村落枹鼓起，城楼刁斗频。畏涂深虎豹，行路入荆榛。

故老人人怨，烽烟处处新。桃源容客棹，属意武陵春。
寄兹息庵乞水墨蒲桃
岑安卿（元代）

息庵戏墨闻奇古，碧蔓萦纡湿凉露。声名籍籍逼老温，我未得观如病瞽。

剡藤涵雪持入山，须忆同窗旧情素。挥毫倘寄绝伦技，当置云林息游处。
陪卢使君登楼送方
皎然（唐代）

万里汀洲上，东楼欲别难。春风潮水漫，正月柳条寒。

旅逸逢渔浦，清高爱鸟冠。云山宁不起，今日向长安。
送崔玄亮赴果州冬夜宴韩卿宅
姚合（唐代）

兰烛照重茵，飞杯复几分。主人寒不寐，上客晓离群。

骑吏缘青壁，旌旗度白云。剑铭生藓色，巴字叠冰文。

华省思仙侣，疲民爱使君。泠泠唯自适，郡邸有谁闻。
李丞相挽诗三首 其二
吕本中（宋代）

兄弟俱英妙，声名萃一门。论才无不可，于道独为尊。

未定千年策，终嫌万丈浑。天乎乃如此，不使拯乾坤。
冬日都下杂兴诗十六首 其四
李稷勋（清代）

寂寂会同馆，绵绵公使庐。乘潮秋泛海，借地日论租。

夏五职方缺，朝三法令殊。分明宽大意，非是偪神都。
织图二十四首·蚕蛾
楼璹（宋代）

蛾初脱缠缚，如蝶栩栩然。
得偶粉翅光，散子金粟圜。
岁月判悠悠，种嗣期绵绵。
送蛾临远水，早归属明年。
偈颂一百六十九首 其一一一
释智朋（宋代）

毗蓝园里，活中觅死不可得。双林树下，死中觅活不可得。

脑后一锥，是活是死。
明月堂
范成大（宋代）

古来禅窟锁岩扃，拂子崔嵬拄杖横。塔上佛光堂上月，莫言公案不分明。
和单令简园梨花四绝
胡寅（宋代）

野老山园未省开，今朝何事客俱来。
炎荒有此清凉地，剪水装林绝点埃。
水竹亭
吴机（宋代）

一泓清水数竿竹，消得计人为品题。
今我公余无俗事，不妨领客暂提携。
题延庆院
黄知良（宋代）

松竹冷交阴，萧森露宝林。门依青嶂静，僧隐白云深。

凄切泉喷玉，壮严地布金。龙湫中致祷，朝夕冀为霖。
水龙吟（桂林元元夕呈帅座）
刘褒（宋代）

东风初縠池波，轻阴未放游丝坠。新春歌管，丰年笑语，六街灯坠。绣毂凋鞍，飞尘卷雾，水流云过。恍扬州十里，三生梦觉，卷珠箔、映青琐。

金猊戏掣星桥锁。博山香、烟浓百和。使君行乐，绛纱万炬，雪梅千朵。羯鼓轰空，鵾弦沸晓，樱梢微破。想明年更好，传柑侍宴，醉扶狨座。
春江雨
张佖（宋代）

雨溟溟，风冷冷，
老松瘦竹临烟汀。空江冷落野云重，
村中鬼火汀如星。夜惊溪上渔人起，
滴沥篷声满愁耳。子规叫断独未眠，
罨岸春涛打船尾。
偈颂一百六十首 其一五一
释宗杲（宋代）

丹霞烧却木佛，翠微供养罗汉。一人左手抬，一人右手按。

宾主既历然，吾道一以贯。师子独游行，岂复求侣伴。

团圞擘不开，打鼓普请看。虽不直分文，倾国不肯换。
赠笪在辛侍御
恽格（明代）

墨苑风流属老成，白云旧秘待先生。正平无地容疏放，北海犹先问姓名。

自辨银钩收虿尾，尚留瑶草付龙耕。东来蜡屐窥松子，如向青霞望五城。
书怀
陆游（宋代）

诗不能工浪得穷，几年衮衮看诸公。
催颓已作骥伏枥，留滞敢诸船逆风。
消日剧棋疏竹下，送春烂醉乱花中。
倚楼看镜俱痴绝，赢取烟蓑伴钓翁。
食虾蟆诗
郭印（宋代）

虾蟆胡为亦水族，形貌百丑谁尔怜。
天阴雨湿得快意，鸣声呷呷何嚣喧。
才离泥淖矜跳踯，脚手那解高攀缘。
一时蛙蛤结俦侣，纡青拖紫纷骈阗。
渔童网罩入市卖，痱磊成串不论钱。
有客殷勤劝我食，犀筹未下嫌腥膻。
煎膏软玉定虚语，猘犬所伤或可痊。
天生此物苦无用，污秽陂池宜弃捐。
如何月窟亦容汝，时放馋口伤清圆。
我愿蝈氏灰洒无噍类，免使成精飞上天。
蔡学士挽词 其四
徐积（宋代）

且止明旌住，玄堂即闭关。素丝蒙柩往，白垩洗车还。

身后千诗在，生前万事閒。松陵哀怨客，来吊自湖山。
入涌泉道中 其七
程师孟（宋代）

告老清朝分自安，从今荣悴不相关。有愁方见田家乐，无事才知钓叟閒。

世故要看终始后，人生未免是非间。妇坟更在公茔侧，一舸夷犹遂往还。
苦热行
文同（宋代）

黄人顿驾留天中，金鸦吐火烧碧空。
炎光染云耸岌岌，旱气烁土飞蓬蓬。
龙摇乾胡不作雨，虎裂渴吻燕生风。
安和有术擘海水，入底一扣鲛人宫。
题海月亭
李正民（宋代）

新亭注目极无边，脱屣尘寰思杳然。万顷秋涛翻浩渺，一轮夜月对虚圆。

光连银汉疑无地，望断蓬莱别有天。赤水枣花君莫问，新诗赓唱似朱弦。
病中兴感因成七诗寄蒲庵老禅 其一
乌斯道（明代）

青天湛秋水，明月扬素波。浮云自何来，漫漫掩星河。

中宵月离毕，晨朝俾滂沱。蝶蝀乃止之，时雨良不多。

天道本无意，咄咄其如何。
偈颂一百零一首 其四十二
释慧性（宋代）

作家炉鞴，本分钳锤。不用埋兵施陷虎，白拈手里觅便宜。
山春洞
顾况（唐代）

引烛踏仙泥，时时乱乳燕。不知何道士，手把灵书卷。
瑞岩寺三首
陈造（宋代）

横前石廪疑无地，步入莲宫别有天。
说道三山环弱水，不应回首羡巢仙。
入湖南界 其二
邹浩（宋代）

北风吹满乱山云，山顶皑皑色尚新。怪得几朝寒暝日，元来留雪迓归轮。
游山三首
邵雍（宋代）

春尽登临正得宜，人情天气两融怡。
泛舟伊水风回夜，垂钓溪门月上时。
逸与剧凭诗放肆，病躯唯仰酒扶持。
浮生日月无多子，忍向其间更敛眉。
将进酒
陈政（唐代）

将进酒，持劝君。百年光阴若流水，劝君满饮须十分。

君不见石崇锦幛五十里，何如子夏衣悬鹑。岂论古人与今人，富贵贫贱同反真。

名流青史信足贵，骨埋黄壤谁知闻。起舞待明月，高歌遏行云。

劝君有酒且尽醉，无仆仆尔劳心身。
西陬牧唱词二十六首 其二十五
王芑孙（清代）

打阪山边更有山，唐碑穹峙据孱颜。开疆可笑姜行本，妄欲铭勋窦马间。
九日
李邴（宋代）

木落霜洲溪水清，登临满目是飘零。
黄花有意怜幽独，白酒无飘漫醉醒。
牢愁错倚西风立，楚些巴渝不可听。
递呈馀干郭主簿子敬
曾丰（宋代）

谓吾多可失之杂，与人连甍或莫识。谓吾寡合失之孤，与人倾莫或莫逆。

南来岂是无过从，一见如故髯簿公。文章未始要著语，造化莫能与争工。

半生蓬首黄卷里，不如略款习凿齿。须臾已幸复期年，咫尺犹思况千里。

羊城虎城任仃伶，梅岭不遮梦逢迎。陇头明月向人色，户外清风敲竹声。

汉廷用少公垂老，在我者大官无小。馀干县古簿书少，赤子被圣厮儿扰。

馀功始可到鱼鸟，了事犹痴仍不了。笑人莫更为人笑，我住巴山木之杪。

急足往来数晡晓，贻诗勿惮相揉矫，吾人能有几同调。
东望
郭祥正（宋代）

历阳望姑熟，抚掌衣带隔。却瞻天门山，落日一双碧。

不如云中鸟，自在鼓两翼。冠裳漫羁绁，发绿今已白。

功名随浮烟，所得乃禄食。天兵下安南，獠穴须灭迹。

腾山吼豺虎，跨海轰霹雳。杀气暗南溟，万古一洗涤。

借令伏波在，缩手定叹息。男儿逢此时，弗往荷矛戟。

胡为守文法，铢铢较朝夕。终当解官去，大舰挂长席。

乘风捲云涛，载月奏玉笛。不作凌烟人，犹为钓鳌客。

谁能对乡关，跬步归未得。
夜怀成父弟
赵蕃（宋代）

晚蝉犹噪树，新月遂当天。
闵雨心虽切，题诗思亦牵。
故应听摵摵，殊愈对娟娟。
忆我章泉弟，松窗竹屋边。
跛法师歌
莲池律师（明代）

跛脚法师胡以名，良由能说不能行。
我今行说两俱拙，不应无实当斯称。
春王正月才过十，午间随例入浴室。
失足俄沉百沸汤，不起床敷五十日。
疮痍甫平筋力疲，左长右短行参差。
东行夹辅二童子，西行交倚双筇枝。
是故此师名跛脚，跛去跛来人笑杀。
笑杀平生好放生，善因恶果理难合。
颇有市肆旃陀罗，刲羊击牛烹凫鹅。
鳖鳝蟹蛤杀无数，而反康豫无纤疴。
放生诚有长寿理，因果无差休乱拟。
我昔杀业今须偿，身痛心生大欢喜。
傍人问我喜者何，我以此脚成蹉跎。
趋奔无始至今日，步步趁入无明窠。
或趋名兮据高位，冲寒踏遍金阶地。
或趋利兮走天涯，历尽燕秦并楚魏。
或趋势豪候门墙，不减立雪之游扬。
或趋女色越垣阃，繇此暮夜遭伤亡。
或趋檀施求无已，匍匐泥涂没其趾。
或趋友朋时往来，破夏践殒诸虫蚁。
或趋五岳及三山，南驰北骛芒鞋穿。
所以如来苦呵责，举足动足皆冤愆。
幸哉今跛损成益，思欲闲行行不得。
潜踪敛迹守林峦，多种狂心一朝息。
客来恕我不起延，兀兀似入磨砖禅。
闭门无事且高枕，欲学翠色烟岚眠。
只愁此脚不终疾，趋奔万境仍如昔。
愿君不跛如跛人，胜彼长年掩关客。
西湖席上呈张学士
宋祁（宋代）

野菊斑斑岸蓼红，使旗同驻赏秋风。
斜阳更助凭栏胜，高下楼台波影中。
上李大卿三首 其三
释德洪（宋代）

不犯锋芒平正偏，分明有语是无言。寻思绝处一句好，咬破方知百味全。
奉陪黄帅机访问元夕战场归途见人家园池花木
曹彦约（宋代）

新来鈇钺授当才，岳下浮云日日开。
易得成功难更好，鼎和诸将熟栽培。
无题
于谦（明代）

人生不满百，常为千岁计。
图利与求名，昂昂争意气。
昼营夜复思，顾恐力弗至。
一旦寿命终，万事皆委弃。
卓哉陶靖节，不为世故累。
解印归柴桑，清风满天地。
樽中幸有酒，自酌还自醉。
借问寰中人，谁能会此意。
苏幕遮·陇云沈
佚名（宋代）

陇云沈，新月小。杨柳梢头，能有春多少。试著罗裳寒尚峭。帘卷青楼，占得东风早。翠屏深，香篆袅。流水落花，不管刘郎到。三叠阳关声渐杳。断雨残云，只怕巫山晓。
中秋夜与俦弟玩月用西涯韵
吴俨（明代）

谁悬明镜在中天，把酒无从问谪仙。昨日雨随风作党，今宵人与月俱圆。

对床已办留同叔，得句何烦梦惠连。弟劝兄酬须尽醉，西楼一缺又明年。
送归愚沈少宗伯予告归里 其三
翁照（清代）

送公归去来，悠悠返荷屋。作社赴鸡豚，约伴同樵牧。

弭棹香水溪，采芝砚山麓。谁积衮冕俦，依然抱黄犊。

道充轻禄位，天定归淳朴。我将还故林，老去爱云木。

三十三山间，结庐卧空谷。公能复来过，江皋路应熟。

念旧话前程，草堂夜同宿。
颂古一百二十一首 其九十二
释宗杲（宋代）

老青原，没缝罅。问佛法，酬米价。差毫釐，成话把。无面目，得人怕。
菩萨蛮 后院小屋三楹，窗临玉河，偶拈小令写之
樊增祥（清代）

圆荷小叶青如镜。游鱼吹絮波光定。轻雨绿濛濛。亭栏黯淡红。

景山残照夕。罗袖当窗立。纤手上银钩。眼波无限秋。
关东献兵部刘员外
吴融（唐代）

昨夜星辰动，仙郎近汉关。玳筵吟雪罢，锦帐押春还。

已到青云上，应栖绛圃间。临邛有词赋，一为奏天颜。
王相生辰 其二
孙觌（宋代）

审象膺商卜，占熊协渭祥。金汤蟠万里，杞梓荫千章。

独斡堪舆大，垂鸿带砺长。解弦参虎变，调烛验金穰。

鼎重开周历，岩瞻拱舜裳。太平如有象，仪凤舞跄跄。
王大卿挽词三首 其一
释宝昙（宋代）

白璧连城重，黄金百鍊刚。固应须润色，肯为世低昂。

议论倾馀子，声名彻上方。冯唐元未老，归计已苞桑。
次韵感春五首
黄庭坚（宋代）

鸟声春渐长，烟雨春薄暮。
风光不长妍，如客暂时寓。
芸芸物争时，天地有常度。
我行睹大河，黄流日东骛。
喟然欲乘桴，莽不见洲渚。
张侯但饮酒，无用恨羁旅。
十年富贵子，今作一丘土。
登快哉亭
陈师道（宋代）

城与清江曲，泉流乱石间。
夕阳初隐地，暮霭已依山。
度鸟欲何向，奔云亦自闲。
登临兴不尽，稚子故须还。
偶成
张镃（宋代）

出门苦喧阗，归舍喜消逸。
新篁解重箨，尚带溪粉湿。
投镊坐无语，风来动书帙。
留客不须归，今夕月方出。
郊庙歌辞。享太庙乐章。大政舞
佚名（唐代）

於赫元命，权舆帝文。天齐八柱，地半三分。

宗庙观德，笙镛乐勋。封唐之兆，成天下君。
夏日
陆游（宋代）

微风过中庭，庭树飒有声。
穿帘徐入座，巾屦有余清。
龙洞春云
唐璧（明代）

老龙潜迹已多时，吐出春云态度奇。变化未能成雨泽，祥光先为报昌期。
延平次赵纠曹 其八 绿净
陈宓（宋代）

清池绿如染，到此颜为破。幸有诗仙来，珠玑剩教唾。
南巡歌八首次韵 其四
王立道（明代）

锦字亲裁龙凤斿，羽林对对拱宸旒。楚人浪拟相如赋，天子元非云梦游。
题周筱崖通守医俗图
曹俊（清代）

不俗自言俗，高隐耐清冷。俗子讳计俗，痼蔽不自省。

君身具仙骨，竹林春昼永。试弹绿绮琴，清风度孤岭。

红尘飞不到，明月筛清影。矫首啸长空，万籁皆寂静。

方今苦战争，道路塞榛梗。避地不避世，年来多畏景。

安得故人来，引入清凉境。
和范景仁王景彝殿中杂题三十八首并次韵其二
梅尧臣（宋代）

授经闻汉帝，尝此讲秦余。
一日承丹诏，同时见子虚。
来游琼阁外，闲傍药栏初。
柳絮轻黏履，薇条涩惹裾。
解归巢上燕，思寄袖中书。
此鸟如矜慎，飞飞与客疏。
览古四十二首 其十一
杨维桢（元代）

郭解本大侠，睚眦杀人威。
当其出邑屋，独不杀倨夷。
属吏脱践吏，卒感肉袒来。
此事实近道，可以侠少之。
风铃
释如净（宋代）

通身是口挂虚空，不管东西南北风。
一等与渠谈般若，滴丁东了滴丁东。
三年衔恤绝不吟诗既奉详祭独绪摧裂偶得古诗
程公许（宋代）

母慈不逮养，翁建长相依。
重关一囘首，及瓜时当归。
平安墨未乾，讳问心有疑。
蚕足跛菅屦，高堂空繐帏。
冈象不可索，流光倏如驰。
五鼎嗟奚及，一生风树悲。
送历阳潘司户瑶移令归东鲁
贺铸（宋代）

衰俗纷纷务近功，几人心迹与君同。
低回州县青衫列，踊跃圣贤黄卷中。
牛渚江山空夜月，河阳桃李再春风。
相望鲁卫无多远，异日能寻卖药翁。
再和杨公济梅花十绝
苏轼（宋代）

天教桃李作舆台，故遣寒梅第一开。
凭仗幽人收艾纳，国香和雨入青苔。
别张袁州五首
彭龟年（宋代）

富贵不可求，名节可不修。
韩公三上书，所愿略不酬。
柳子百世文，莫洗一日羞。
要须外无累，乃免罟获忧。
青青最高松，藤萝所绸缪。
繁阴岂足羡，试看风露秋。
太皇太后阁春帖子
赵湘（宋代）

铜霤消残冻，朱楼拂早霞。
传声回步辇，来赏小桃花。
张太素之邠幕
梅尧臣（宋代）

应幕向豳郊，晨装辞郏鄏。
长亭欲少留，飞鹄初成曲。
鲁酒上离颜，行尘生骥足。
悠悠关戍遥，黤黤烟云属。
塞邑多苦寒，国风遗旧俗。
寄音文醼余，莫待霜条绿。
青山高竹楼别业昔尝题诗其壁诗故在而竹楼物故三年矣感而赋诗
刘挚（宋代）

故人别墅俯青郊，曾许幽人近结茅。苔壁雨荒留旧迹，竹林云结见新梢。

楼成白玉山无主，鳞出黄金客有肴。怅念同游歌楚些，风声萧飒鸟咬咬。
闻新堤经水不坏志喜
杨起元（明代）

新堤二三月，春水满四泽。舍弟有书至，基址固如昔。

一线障波涛，几家安枕席。饲雀吾亲志，度蚁吾弟德。

述九暨洪所，经理各有力。而我但称心，拊掌笑竟夕。

何必偿目前，功深久为得。
雪后寄影孺提刑
文同（宋代）

云阴低重雪花繁，夹道欢谣引使轩。
何处邮亭链佳句，彩毫挥罢索清樽。
减字木兰花 吴昌硕为祖谋画彊村校词图
朱祖谋（清代）

金风嫡派。一世词流甘下拜。馀事丹黄。远接虞山近半塘。

故山浮玉。梦里消磨文字福。何日归篷。和尔樵歌一笛风。
偈颂一百六十首
释宗杲（宋代）

何似一，莫妄想。
直饶透出古今，也是猢狲伎俩。
添字浣溪沙
佚名（宋代）

蜜室蜂房别有香。腊前偏会泄春光。凝伫清容何所似，笑姚黄。
蜡注金锺诚得意，风飘气味压群芳。不似寿阳夸粉面，道家妆。
和易岩木犀韵
王柏（宋代）

对花只是月宫游，浥彼黄流注玉舟。
莫被清光虚度了，此生更有几中秋。
归家
陈熙治（清代）

近乡情更怯，问讯苦难真。门巷青山旧，高堂白发新。

荒凉馀古柏，身世等浮蘋。愧乏涓埃报，鸡豚愿未伸。
同陈太丞游龙兴寺经藏院
韩维（宋代）

空堂洒寒水，碧楸凉漠漠。高眠得珍簟，委弃巾与屩。

薰风穆然来，殿角鸣金铎。清香有时闻，幽鸟无声落。

论诗爱平淡，语道造冲寞。非吾方外友，谁当共兹乐。
蓦山溪·素苞淡注
佚名（宋代）

素苞淡注。自是东君试。占断陇头光，正雪里、前村独步。一枝竹外，日暮怯轻寒，山色远，水声长，寂寞江头路。小桥斜渡。人静销魂处。淡月破黄昏，影浮疏、清香暗度。竹篱茅舍，斜倚为谁愁，应有恨，负幽情，惟恐风姨妒。
浣溪沙（咏掠发）
李元膺（宋代）

乞与安仁凉鬓霜。不须红线小机窗。剪刀疏下蜀罗长。

纤手捻残针缕细，金钗翻过齿痕香。同心小绾寄思量。
题秦惇秀才园亭
吕本中（宋代）

秦郎重构水边亭，仿佛疏林过雨声。更唤清泉入屏坐，少留他日濯吾缨。
过岳阳追酬王壬秋巴陵城楼题壁
邓辅纶（清代）

江山暮凄凝，西晖亦未灭。登楼余何思，天末下微叶。

怀人阻轻驾，芳翰悚惊瞥。弄珠凄汉游，搴兰感湘别。

即事惜睽携，举目异徂辙。情随沅澧深，形滞江山隔。

洞庭信周险，南服资控扼。涘渚自靡涯，升涸恒依节。

流止貌涵鉴，盈虚几时哲。群鸥浴和风，棹女溯归月。

寸心澹元竞，千里平不竭。岁晚淹桂舟，蘅芜犹可掇。
秋风三叠寄秦少游 其一
邢居实（宋代）

秋风夕起悴白露为霜，草木憔悴悴窃独悲此众芳。

明月皎皎悴照空房，昼日苦短悴夜未央。有美一人悴天一方，欲往从之悴路渺茫。

登山无车悴涉水无航，愿言思子悴使我心伤。
集饮黄俞邰竹斋次徐州来韵 其二
吕留良（清代）

吾巢寒獭似，君架蠹鱼然。此外无多地，其中别有天。

两瓻千卷破，四座一人眠。明月将军报，门前促和篇。
送署正请告还宜兴 其二
黎民表（明代）

暂解金门绂，来窥玉女潭。故人京路外，琼树忆江南。
怀友
郑思肖（宋代）

今日樽前忽忆君，为怜秋事又平分。坐来凝睇西风久，过尽天边数片云。
和韵送王德华之河南
罗荣（明代）

湖海风尘未息居，清波彩鹢启行旟。都城夜月移宾榻，汴水春风命使车。

治化正需周召伯，才华真慕蔺相如。旬宣到处持铅椠，谁道穷愁始著书。
十六字令 戏拟
徐燮（清代）

愁。合上心来便是愁。难禁架，多在五更头。
试院次韵答吴草庐先生
贡奎（元代）

暂客留应喜，微官去恨迟。竹高当户直，花重向帘垂。

对酒惊人别，看诗感岁移。山中足幽事，猿鹤旧曾期。
岁暮得蒋驭鸿信，兼见其新制「寄赠」二首 其二
张煌言（明代）

梅花一寄起相思，闻向江湖学采芝。吴市尚留仙尉迹，青门何限故侯悲！

鸿冥岂为飞扬倦，骢瘦还应行步奇。独怪槎来十二载，只传柱下五千辞。